L-ARTI SAGRA - SIEFANO ERARDI Wieħed mill-artisti prominenti ta' bejn is-seklu sbatax u l-bidu tas-seklu tmintax, hu bla dubju ta' xejn Stefano Erardi. Forsi mhux kulħadd jaf bix-xogħlijiet artistiċi profondi tiegħu u għalhekk se nagħti ħarsa lejn biċċtejn xogħlijiet fost l-aktar popolari. Minkejja xogħlijiet prestiġjużi li għandu Stefano Erardi xorta waħda għandna ftit informazzjoni dwar ħajtu u l-karriera tiegħu. Ommu u missieru żżewġu fil-knisja ta' San Pawl Nawfraġju ġewwa l-Belt Valletta fil-25 ta' Jannar ta' l-1629. Kellhom erbat itfal, l-ikbar fosthom kien Stefano Erardi li sa minn ċkunitu ried isir artist. Żewġ ħutu oħra saru saċerdoti, wieħed minnhom Gio Batta li kien kanonku tal-kripta ta' San Pawl ir-Rabat u l-ieħor Pietro li sar monsinjur tal-katidral ta' l- Imdina. Nistgħu ngħidu li ħutu komplew jgħinuh biex jakkwista kuntratti importanti fi knejjes lokali. Stefano Erardi beda l-karriera tiegħu billi ħadem bl-istil Mannarist, frott il-ħidma li kien żera' fl- istudji tiegħu, ta' knejjes Maltin u kollezzjonijiet oħra. Stefano Erardi kien ukoll qatta' xi żmien ġewwa l-Italja jistudja l-arti ta' artisti famużi. Waħda mix-xogħlijiet tiegħu hija d-dehra ta' l-Anġlu Gabriel quddiem il-Verġni Marija li kellha ssir omm Alla. Din il-pittura teħodna lura għas-sena 1677 meta Erardi beda juri l-aqwa xogħol Barokk Naplitan bl-esperjenza li beda jieħu mingħand Mattia Preti. Din il-biċċa xogħol kbira 316 ċm x 266 ċm turi l-abiltà tiegħu li jpitter fil-kobor. Din il-pittura hija ta' għożża kbira li tassew issebbaħ din il- knisja tal-Karmelitani fl-Imdina. Insibu diversi xogħlijiet oħra ta' preġju ta' l-artist Erardi. Fost dawn insemmu l-inkurunazzjoni tal- Verġni Marija li tinsab fil-mużew ta' Wigncourt ġewwa r-Rabat. Insemmi pittura ta' San Pawl ġewwa l-kolleġġjata ta' San Pawl ir-Rabat, kif ukoll pittura tan-Nawfraġju fl-istess knisja. Pittura oħra popolari hi tas-slaten maġi li tinsab fil-knisja konventwali ta' San Ġwann fil-Belt Valletta. Nistgħu ngħidu li Stefano Erardi ħalla xogħlijiet artistiċi tassew sinifikanti li jkomplu jsebbħu l-